Черкаска област
Черкаска област () е една от 24-те области на Украйна. Площ 20 916 km² (18-о място по големина в Украйна, 3,47% от нейната площ). Население на 1 януари 2019 г. 1 198 912 души (2,81% от населението на Украйна). Административен център град Черкаси. Разстояние от Киев до Черкаси 240 km.

Историческа справка 
В края на 18 век се извършва официално утвърждаване на първите селища за градове в днешните предели на Черкаска област: 1781 г. – Золотоноша (селището е основано около 1647 г.); 1793 г. – Смела (по-късно загубва градските си права, вторично признато за град през 1926 г.); 1795 г. – Черкаси, Уман, Звенигородка и Чихирин (последните два града по-късно загубват градските си права и вторично са обявени за градове през 1938 и 1954 г.); 1796 г. – Канев. Останалите 9 града в областта са признати за такива по време на съветската власт, в периода от 1938 до 1985 г. Черкаска област е образувана на 7 януари 1954 г. от южните райони на Киевска, северните райони на Кировоградска и западните райони на Полтавска област.

Географска характеристика 
Черкаска област е разположена в централна част на Украйна. На север граничи с Киевска област, на изток – с Полтавска област, на юг – с Кировоградска област и на запад – с Виницка област. В тези си граници заема площ от 20 916 km² (18-о място по големина в Украйна, 3,47% от нейната площ). Дължина от запад на изток 225 km, ширина от север на юг 113 km.

Областта е разположена покрай двата бряга на река Днепър. По-голямата дяснобрежна част се намира в пределите на обширното Приднепровското възвишение с максимална височина 270 m (, в крайния северозападен ъгъл на областта, в Монастирищки район, на границата с Виницка област). Покрай десния бряг на Днепър се издигат възвишенията Каневско и Мошногорско с височина 160 – 180 m. По-малката лявобрежна част е заета от Приднепровската низина с височина до 150 m.

Климатът е умерено континентален. Зимата е мека, с чести краткотрайни затопляния. Средна януарска температура -5,9 °C. Лятото е топло със средна юлска температура 19,5 °C. Годишната сума на валежите варира от 450 до 520 mm, като 70% от тях падат през топлия сезон. Продължителността на вегетационния период (минимална денонощна температура 5 °C) е около 210 денонощия.

Територията на областта се поделя между водосборните басейни на реките Днепър (по-голямата източна част) и Южен Буг (по-малката западна част). На североизток през областта преминава участък (150 km) от средното течение на Днепър, като в областта попадат части от Кременчугското водохранилище (горната му част) и Каневското водохранилище (долната му част). По-значителните притоци на Днепър са: леви – Супа и Сула; десни – Рос, Олшанка и Тясмин. Към водосборния басейн на Южен Буг се отнасят реките Горни Тикич, Гнилой Тикич, Синица, Синюха и др.

В почвената покривка в дяснобрежната част на областта преобладават оподзолените и среднохумусни черноземните почви, а по-високите места са заети от сиви и светлосиви оподзолени почви. В лявобрежната част са разпространени ливадно-глинести и мощни ливадни и ливадно-подзолисти почви. Горите заемат около 1/6 от територията на областта и представляват предимно малки дъбрави съставени предимно от бор. Степната растителност се е съхранила единствено по периферията на дъбравите и по склоновете на суходолията. Горите се обитават от лос, елен, сърна, дива свиня, белка, вълк, лисица, заек, норка, по бреговете на реките и водоемите – бобър, видра, дива гъска, бекас и др., а във водите им – различни видове риби.

Население 
На 1 януари 2019 г. населението на Черкаска област област е наброявало 1 198 912 души (2,81% от населението на Украйна). Гъстота 57,32 души/km². Градско население 56,49%. Етническият състав включва: украинци 93,05%, руснаци 5,4%, беларуси 0,28%, арменци 0,13%, молдовани 0,12%, евреи 0,11% и др.

Административно-териториално деление 
В административно-териториално отношение Черкаска област се дели на 6 областни градски окръга, 20 административни района, 16 града, в т.ч. 6 града с областно подчинение и 10 града с районно подчинение, 15 селища от градски тип и 2 градски района в град Черкаси.

Източници 

 
Основани в СССР през 1954 година